<classify> KESI ya uchochezi inayomkabili Mwenyekiti wa Taifa wa Chama cha Demokrasia na Maendeleo Chadema, Freeman Mbowe na viongozi wengine wa chama hicho katika Mahakama ya Hakimu Mkazi Kisutu Dar es Salaam, imeshindwa kuendelea kusilizwa, kwa kile kilichodaiwa mshitakiwa huyo bado anaumwa homa ya dengue, malaria na shinikizo la damu.Mbowe ambaye alifanikiwa kufika mahakamani hapo jana, aliifahamisha mahakama kupitia wakili wake, Peter Kibatala kuwa hali yake kiafya, bado si nzuri na anahitaji kupumzika.Awali Mkurugenzi Msaidizi wa Mashtaka, Faraja Nchimbi alidai mbele ya Hakimu Mkazi Mkuu, Thomas Simba kuwa kesi imekuja kwa ajili ya kujibu maswali ya upande wa mashtaka, baada ya kumaliza kujitetea na kwamba wako tayari kuendelea. Wakili Kibatala alidai kuwa kama mawakili wako tayari kuendelea, lakini shahidi Mbowe hali yake siyo nzuri hivyo aliomba apumzike.Alidai kwa sababu kesi hiyo ni ya jinai pamoja na kuumwa kwake homa ya dengue, malaria na shinikizo la damu, ameona ni muhimu kutii mahakama na kuja kusikiliza kesi hiyo.Mshitakiwa aliruhusiwa kutoka Hospitali ya Aga Khan alikokuwa amelazwa Novemba 22, mwaka huu, hivyo ameomba kupumzika kwa sababu hali yake si nzuri. Kwa sababu yeye ni shahidi na anatakiwa kujibu maswali tunaomba ahirisho, alidai Kibatala.Akijibu hoja hiyo, Nchimbi alidai wiki iliyopita walipokea taarifa ya kuumwa kwa Mbowe, iliyoambatanishwa na vyeti vya matibabu.Alidai wanaamini kuwa tangu Novemba 22, mshitakiwa aliporuhusiwa na kwa kuwa hakuna maelekezo mengine ya daktari, atakuwa amepumzika vya kutosha na amepona.Hata hivyo, waliomba ahirisho kwa siku ya jana na kesi iendelee kama ilivyopangwa.Hakimu Simba alisema afya ya mshitakiwa ni jambo la msingi, hivyo aliahirisha kesi hiyo kwa jana na leo na itaendelea kwa siku tano mfululizo.Alipanga kuisikiliza Novemba 28, 29 na Desemba 2, 3 na 4 mwaka huu. Mbali na Mbowe, washitakiwa wengine katika kesi hiyo ni Naibu Katibu Mkuu Zanzibar Salum Mwalimu, wabunge John Mnyika Kibamba, John Heche Tarime Vijijini, Halima Mdee Kawe, Ester Bulaya Bunda Mjini, Peter Msigwa Iringa Mjini, Esther Matiko Tarime Mjini na Katibu Mkuu wa chama hicho, Dk Vincent Mashinji.Washitakiwa hao kwa pamoja wanakabiliwa na mashitaka 13, yakiwamo kula njama, kufanya mkusanyiko wenye ghasia, kuhamasisha hisia za chuki, kushawishi hali ya kutoridhika, uchochezi na kushawishi utendaji jinai kati ya Februari Mosi na 16, 2018, Dar es Salaam.  <topic>: kitaifa 